3. A feladat I. (Szent) István egyházszervező tevékenységével kapcsolatos. 
Válaszoljon a kérdésekre a forrás és az ismeretei alapján! 

„1. Tíz falu építsen egy templomot, amelyet két telekkel s ugyanannyi rabszolgával lássanak el, lóval és kancával, hat ökörrel és két tehénnel, 30 aprómarhával. Ruhákról és oltártakarókról a király gondoskodjék, papról és könyvekről a püspök.” 
„8. A papok pedig és az ispánok hagyják meg az összes falusi bíróknak, hogy ezek parancsára vasárnap mindenki menjen a templomba, öregek és fiatalok, férfiak és nők, kivéve azokat, akik a tüzet őrzik. Ha pedig valaki amazok hanyagsága folytán nem őrzés végett marad otthon, az ilyet verjék meg, és nyírják le.” 
„10. Ha valaki hús evésével megsérti a mindenki előtt ismeretes négy böjti időszakot, akkor egy héten át bezárva böjtöljön.” 
„13. Ha valaki a keresztény vallás megtartását elhanyagolva és hanyag ostobaságból megátalkodva az ellen bármi vétséget követ el, a vétek természetének megfelelően ítélje meg a püspök az egyházi törvények szabályai szerint.” 
„18. Ha valakinek az Isten tízet adott egy évben, a tizedik részt adja Istennek, és ha valaki elrejti a tizedet, kilenc részt adjon érte. Ha valaki pedig a püspököknek osztott tizedet meglopja, mint tolvajt ítéljék meg, és az ebből eredő jóvátétel teljesen a püspöké legyen.” 
„19. Azok, akik istentisztelet hallgatására a templomba menvén, ott a misék szertartása alatt egymás közt mormognak, és másokat zavarnak, haszontalan történeteket mesélgetve és nem figyelve a szent olvasmányokra és a lelki táplálékokra, ha idősebbek, dorgálják meg őket, és gyalázattal űzzék ki a templomból, ha pedig fiatalabbak és közrendűek, e nagy vakmerőségükért a templom előcsarnokában mindenki szeme láttára kötözzék meg, s ostorozással és hajuk lenyírásával fenyítsék meg őket.” 
Részletek István I. és II. törvénykönyvéből 

a)-b) Mettől meddig uralkodott I. (Szent) István király? Adja meg az uralkodásának kezdő és befejező évszámát! (Elemenként 0,5 pont.) 
	
c) Hogyan nevezzük azt az adót, amellyel az alattvalók tartoznak az egyháznak? (1 pont) 
d)-e) Melyik két pont vonatkozik az egyház anyagi alapjának megteremtésére? Írja le a két sorszámot! (Elemenként 0,5 pont.) 
	
f) Kiket mentesít a törvény a vasárnapi templomba járás alól? Húzza alá a szövegben! (1 pont) 
g) Mely cselekedetért jár a bűnösnek ostorozás és hajlevágás? (1 pont) 
	
h) Milyen bűnt tilt a törvény elzárással és böjtöléssel? (1 pont) 
	
i) Az idősebbeket vagy a fiatalabbakat bünteti szigorúbban a törvény? Indokolja meg a megkülönböztetést! (1 pont) 
	

Egészítse ki az alábbi mondatokat! (Elemenként 0,5 pont, összesen 1 pont.) 
j) Ha valaki nem gyakorolja rendszeresen a keresztény vallást, a (z)……………. [egyházi személy] szab ki rá büntetést. 
k) Ha valaki nem fizeti meg az egyházi adót, a terményének ......... .százalékával tartozik az egyháznak.


Megoldás
3. Szent István egyházszervező munkája (Összesen 8 pont.) 
a)-b)1000/1001-1038 (Elemenként 0,5 pont) 
c) tized vagy dézsma 
d)-e) 1., 18. (Elemenként 0,5 pont) 
f) „(kivéve) azokat, akik a tüzet őrzik” 
g) Akik megzavarják a mise rendjét. h) Ha valaki megsérti a böjtöt. 
i) a fiatalabbakat; indok: az idősebbek csak dorgálásban részesülnek, míg a fiatalabbak testi 
fenyítésben (csak jó indoklással ellátott válaszért jár az 1 pont). Egyéb, szakmailag helyes válasz is elfogadható. 
j) püspök 
k) 90 % (elemenként 0,5 pont)

